
הצעת חוק לתיקון פקודת העיריות (יושב-ראש מועצה), התשס"ד-2004


היו"ר יורי שטרן:

	אנחנו פותחים את הדיון בהצעת חוק לתיקון פקודת העיריות (יושב-ראש מועצה), התשס"ג-2003, של חברי הכנסת אילן ליבוביץ וקבוצת חברי כנסת מסיעת שינוי.

איריס סניטקוב:

	"הצעת חוק לתיקון פקודת העיריות (יושב-ראש מועצה), התשס"ד-2004 

	סעיף 1 – תיקון סעיף 130

"בפקודת העיריות, בסעיף 130 בסעיף קטן (א), במקום "עשרים ושבעה או יותר" יבוא "חמישה עשר או  יותר". 

אילן ליבוביץ:

	העניין הוא פשוט מאוד. אנחנו נמצאים בעידן שבו ראש העירייה נבחר בבחירה ישירה. שר הפנים בהנחיות שלו גם הקטין את מספר סגני ראשי הערים. נוצר מצב שעל ראש העיר יש מצד אחד עומס גדול מאוד ומצד שני נוסף עליו עומס של ניהול ישיבות המועצה וכל מה שקשור למועצת העיר. בדקתי את הניסיון שהצטבר בחלק מן הערים בהן בקדנציה הקודמת מונה יושב-ראש למועצת העיר, בעיריית נתניה ובעירית תל-אביב. בשיחה שהיתה לי עם ראש עיריית נתניה ועם ראש עיריית תל-אביב הם אמרו שהדבר הזה דווקא סייע להם כי היה עוד מישהו שהתעסק בהצעות לסדר היום והתעסק בניהול המועצה.

היו"ר יורי שטרן:

 	למה זה לא מזכיר? בדיוק עכשיו, בהקשר אחר, אנחנו דיברנו על ההפרדה בין יושב-ראש רשות לבין מזכיר הרשות.

גדעון סער:

	רק שתבין כמה תפקיד יושב-ראש המועצה חשוב. היום מר אריה שומר, שהיה מנכ"ל בית הנשיא, הוא יושב-ראש מועצת העיר תל-אביב. הוא נכנס בסיעת הגימלאים במקום גברת מיקי מזר. 

היו"ר יורי שטרן:

	אבל יש את תפקיד המזכיר.

אילן ליבוביץ:

	מזכיר לא יכול לנהל את ישיבות המועצה, הוא לא חבר מועצה. זה כמו יושב-ראש כנסת. הוא חייב להיות מקרב חברי המועצה. משרד הפנים ביקש להדגיש, ויהיה צריך לנסח את זה בעזרת היועצים המשפטיים, שזה לא יהיה תפקיד בשכר. נכון להיום זה לא תפקיד בשכר והכוונה של משרד הפנים שזה גם ימשיך להיות תפקיד ללא שכר, שהעניין לא ייפרץ כאן. 

היו"ר יורי שטרן:

	הדברים האלה חייבים להיות סטטוטוריים?


גדעון סער:

	אולי כדאי לעגן בסעיף מפורש שזה לא יהיה בשכר. 

אילן ליבוביץ:

	כיום בחוק זה ללא שכר. 

היו"ר יורי שטרן:

	אנחנו משחקים רק עם מספר חברי המועצה. 

אילן ליבוביץ:

	נכון. היום רק מועצות גדולות של 27 חברים ומעלה יכולות למנות יושב-ראש מועצה. זה עדיין פריבילגיה של ראש העירייה. ירצה ימנה, לא ירצה לא ימנה. 

גדעון סער:

	רציתי להעיר שהנחיצות של הצעת החוק מתחזקת, גם לא בהיקף שהמציע אמר, 15 או יותר, בכך שמועצות שהיו בהן 27 חברים, כמו למשל בעיר נתניה, ירדו בהיקפן בגלל התיקון של הצו על-ידי שר הפנים ואז בעצם נשללה מהם האפשרות שהיתה להם לפני חודשיים. 

אילן ליבוביץ:

	החוק קובע היום שזה ניתן רק במועצות שיש בהם למעלה מ-27 חברי מועצה. 

גדעון סער:

	החוק קובע היום 27 אבל הרבה מועצות שהיו בהן 27 חברים קטנו מאז. 

היו"ר יורי שטרן:

	זה לא דרמטי מדי שאנחנו מורידים את זה מ-27 ל-15? מצד שני, אם זה ללא תשלום - - - 

גדעון סער:

	זה לא מזיק. 

היו"ר יורי שטרן:

	יש לכם הערות?

אביטל שטרנברג:

	אין עמדת ממשלה. ההצעה עלתה לקריאה טרומית לפני שהיתה אפשרות לכנס את ישיבת ועדת השרים לחקיקה. זה עניין שלי כמשרד המשפטים אין מה להעיר עליו. 

היו"ר יורי שטרן:

	ומשרד הפנים לא מצא לנכון לבוא אז אנחנו מעלים את זה להצבעה. חבר הכנסת סער מחליף את חבר הכנסת אפללו, חבר הכנסת ליבוביץ מחליף את חבר הכנסת בריזון. 


הצבעה על הצעת חוק לתיקון פקודת העיריות (יושב-ראש מועצה), התשס"ד-2004

בעד – 3
אין מתנגדים
הצעת החוק נתקבלה.

היו"ר יורי שטרן:

	הצעת החוק מאושרת. 


	הישיבה ננעלה בשעה 9:25





